P. Hrušovský, podpredseda NR SR: (2002-04-04):
Otváram rozpravu o tomto bode programu. Pýtam sa pánov poslancov, či sa chce niekto prihlásiť do rozpravy ústne, keďže som nedostal žiadne písomné prihlášky. Konštatujem, že nie je to tak. Preto vyhlasujem rozpravu za skončenú. Ďakujem pánovi poslancovi Osuskému a pánovi poslancovi Palackovi za spoluprácu pri prerokúvaní predloženého návrhu zákona. Podľa schváleného programu 57. schôdze pristúpime k ďalšiemu bodu programu, ktorým je návrh poslanca Národnej rady Slovenskej republiky Rastislava Šeptáka na vydanie zákona, ktorým sa mení a dopĺňa zákon Slovenskej národnej rady č. 100/1988 Zb. o sociálnom zabezpečení v znení neskorších predpisov . Pán poslanec Šepták, prosím, aby ste svoj návrh odôvodnili. R. Šepták, poslanec: Ďakujem za slovo, pán predsedajúci. Chcem sa poďakovať, že táto moja novela prichádza na rad. Tak ako moji kolegovia hovorili, aj ja som ju podal v januári, ale viac-menej poslanecké návrhy boli odsúvané a dostali sa na rad vlastne až teraz. Práve preto v prípade, že by ste túto novelu posunuli do druhého čítania, by bolo potom potrebné upraviť účinnosť tohto zákona, ktorým je zákon, ktorým sa mení a dopĺňa zákon Slovenskej národnej rady č. 100/1988 Zb. o sociálnom zabezpečení v znení neskorších predpisov. Z praxe dnešnej doby vieme, že malí podnikatelia z dôvodu, že ich príjem z podnikania prekročí 100 000 Sk, čím musia platiť poistné do Sociálnej poisťovne, rušia svoje živnosti z dôvodu, že sa im neoplatí podnikať, keďže zaplatia na odvodoch viac, ako si dokážu svojou činnosťou zarobiť. Samostatne zárobkovo činná osoba, ktorej zisk z podnikania je menší ako 100 000 Sk, ale ktorej príjem z podnikania prekročí 100 000 Sk, musí platiť poistné do Sociálnej poisťovne. V mojom návrhu uvádzam dva príklady, ktoré sú rozsiahle, ale jasne dokumentujú to, akým spôsobom musia títo podnikatelia zaplatiť na odvodoch viac, ako dokážu zarobiť. A práve preto je potrebná táto novela, aby vlastne ľudia, ktorí chcú si nejakým spôsobom pomôcť popri svojom zamestnaní alebo popri štúdiu, mali možnosť a nemuseli vykázať vlastne stratu nad svojou činnosťou. Nebudeme ale, samozrejme, zbytočne zdržiavať. Tieto príklady, ktoré konkrétne hovoria, v ktorých zákonoch je konkrétny problém a ako ho odstraňujem, každý z vás si môže prečítať. Čiže na záver zhrniem. To znamená, že pri rovnakej výške zisku nie je skutočný zisk u predajcov tovaru a u poskytovateľa služieb rovnaký. Ale často najmä pri malých objemoch tržieb vyskytujúcich sa najmä u študentov dennej formy štúdia na vysokej škole alebo u osôb podnikajúcich pri hlavnom zamestnaní sa diametrálne líši. Ide teda o jasnú diskrimináciu medzi predajcami tovaru a poskytovateľmi služieb. Táto novela hovorí o odstránení diskriminácie pri platbe odvodov poistného do Sociálnej poisťovne a dáva návrh na riešenie tohto nedostatku. V počiatku prijatia novela bude mať negatívny priamy dopad na príjmy štátneho rozpočtu, ale dá sa predpokladať, že v krátkej budúcnosti bude mať pozitívny dopad na štátny rozpočet, čím drobní podnikatelia nebudú nútení rušiť svoje živnosti a pracovať načierno. Touto novelou by zanikla uvedená diskriminácia a zároveň by poistné odvádzali skutočne len tie osoby, ktoré dosiahli zisk nad 100 000 Sk. Napr. pri platbe odvodov do fondu zamestnanosti sa používa správne základ dane, a nie príjem. Dámy a páni, ďakujem a ešte raz vás chcem poprosiť o posunutie tejto mojej novely do druhého čítania.